|  |
| --- |
| Dokument oprettet 26. august 2021 / kft\_dh  Sag 10-2021-00486 – Dok. 545837 |

# Referat af forretningsudvalgsmøde den 26. august 2021

Til stede: Thorkild Olesen, Janus Tarp, Jan Jakobsen, Anni Sørensen, Katrine Mandrup Tang og Mette Søndergaard Pedersen (referent).

Afbud: Sif Holst, Knud Kristensen og Mads Edelvang-Pejrup.

**1. Godkendelse af dagsorden**

Dagsordenen blev godkendt.

**2. Opfølgning på referat fra FU-møde den 22. juni 2021** Der var ingen bemærkninger.

### **3. Strategi- og handlingsplan for DH 2022 – 2025**

På repræsentantskabsmødet i oktober skal DH’s strategi- og handlingsplan 2022-2025 vedtages. Udkast til strategi- og handlingsplanen er formuleret på baggrund af surveys blandt medlemsorganisationer og lokalformænd, drøftelse i Handicappolitisk Råd, medlemsmøder, formandsmøder og drøftelser i DH’s forretningsudvalg.

Udkast til strategi- og handlingsplan har været i høring hos medlemsorganisationerne, og der er indkommet høringssvar fra Dansk Handicap Forbund, Epilepsiforeningen, Lev, Psoriasisforeningen og Scleroseforeningen.

Forretningsudvalget drøftede de indkomne forslag og godkendte DH’s strategi- og handlingsplan 2022-2025 med justeringer som følge af høringen med henblik på endelig vedtagelse på repræsentantskabsmødet. Et samlet høringsnotat vil indgå i det materiale, der udsendes til deltagerne forud for repræsentantskabsmødet.

### **4. Beretning**

I forbindelse med DH’s repræsentantskabsmøde udsendes en skriftlige beretning, der ser tilbage på DH’s arbejde, og afrapporterer på den 4-årige handlingsplan 2018-2021. Efter enkelte bemærkninger til hhv. indhold og layout godkendte forretningsudvalget beretningen.

### **5. Ligestillingsregnskab**

Ved udpegning af repræsentanter til råd og nævn arbejder DH for at sikre, at begge køn bidrager til DH’s arbejde i alle faglige og politiske sammenhænge. For at kunne følge udviklingen, udarbejdes et ligestillingsregnskab over kønsfordeling på diverse tillidsposter m.m. Forretningsudvalget godkendte ligestillingsregnskabet, der forelægges repræsentantskabet til orientering.

### **6. DH’s arbejde med retssikkerhed**

DH har gennem mange år arbejdet med retssikkerhed i tæt samarbejde med DH’s medlemsorganisationer, og senest har der være møde med medlemsorganisationerne den 13. august 2021. Med udgangspunkt i input fra dette møde drøftede forretningsudvalget DH’s videre arbejde med retssikkerhed.

DH’s nuværende politik og forslag til konkrete løsninger på området er et solidt fundament for DH’s politiske arbejde, og der var enighed om, at DH i det videre arbejde skal afdække udfordringerne og lægge en ny strategi for, hvordan DH arbejder med retssikkerhed.

Samarbejdet mellem DH og KL i retssikkerhedsalliancen ophører, men det blev understreget, at DH skal fortsætte dialogen med forskellige interessenter, dels for at øge den generelle forståelse, og dels for at kunne finde samarbejdspartnere. Forretningsudvalget pegede på vigtigheden af klar kommunikation om DH’s rolle.

Forslag til ny strategi forelægges til beslutning i forretningsudvalget på et kommende møde.

### **7. Projekt i Københavns Kommune**

DH har fået en henvendelse fra Københavns Kommune om deltagelse i et kommende projekt på børnehandicapområdet. Forretningsudvalget godkendte DH’s samarbejde med Københavns Kommune om projektet som beskrevet.

### **8. Udpegning til bestyrelsen for Institut for Menneskerettigheder**

Forretningsudvalget besluttede at indstille DH’s næstformand Sif Holst som DH’s kandidat til den ledige plads i bestyrelsen for Institut for Menneskerettigheder med Morten Lorenzen fra Hjerneskadeforeningen som ligestillingsalternativ.

### **9. Temadrøftelse: Reform af fleksjob og førtidspension**

Det er forventningen, at de politiske forhandlinger om revision af reform af fleksjob og førtidspension fra 2012 sker i løbet af efteråret 2021. Forretningsudvalget tog en indledende drøftelse af, hvad hovedlinjerne er for DH, og hvilke særlige problemstillinger, der skal være fokus på.

Forretningsudvalgets drøftelser vil sammen med input fra mødet med DH’s medlemsorganisationer den 23. august 2021 danne grundlag for DH’s position i det videre arbejde.

### **10. Aktuel politisk drøftelse (fast punkt uden sagsfremstilling)**

Forretningsudvalget drøftede bl.a. efterårets kommunalvalg, hvor DH i midten af september lancerer kampagnen ”Sammen gør vi handicap mindre”. DH-afdelingerne kan ekstraordinært søge driftspuljen til valgkampsaktiviteter, og det er aftalt med Bevillingsgruppen, at sekretariatet står for sagsbehandlingen af ansøgninger for at sikre en hurtig bevillingsproces.   
  
Der blev også orienteret om regeringens konference om ”Fremtidens Danmark”, hvor DH’s formand sammen med 500 repræsentanter fra forskellige dele af samfundet var inviteret til at deltage. På konferencen var der bl.a. fokus på de 45.000 unge uden job og uddannelse. Blandt disse er mange unge med handicap.

### **11. Budgetopfølgning 2. kvartal 2021**

Det forventede resultat for 2021 viser et underskud på kr. 571.000 mod det budgetterede overskud på kr. 105.000. Dog er dette forventeligt som følge af tidligere beslutninger om merudgifter til aflønning af DH’s formand, som overgik til fuldtidsformand pr. 1. april 2021, samt udgifter til digitalt løft af DH-afdelingerne ifm. corona og understøttelse af DH-afdelingernes politiske arbejde i forbindelse med kommunalvalget.

Forretningsudvalget tog orienteringen til efterretning.

### **12. Civilsamfundsstrategi**

I forbindelse med aftalen om Socialreserven for 2021-2024 blev der nedsat en arbejdsgruppe bestående af Frivilligrådet, Rådet for Socialt Udsatte, Civilsamfundets Brancheorganisation, Frivilligcentre og Selvhjælp Danmark samt DH. Arbejdsgruppens opgave er at udarbejde en civilsamfundsstrategi, dels med bud på, hvordan man bedst kan bruge Socialreserven, og dels med anbefalinger til den fremtidige økonomiske støtte til civilsamfundet. Strategien offentliggøres 31. august 2021.

Forretningsudvalget tog orienteringen til efterretning.

### **13. Status på Solsikkesnoren**

Med Solsikkesnoren kan personer med et usynligt handicap gøre opmærksom på dette, uden de behøver at fortælle om det eller forklare. Københavns Lufthavn indførte som den første i Danmark Solsikkesnoren den 1. januar 2020, og siden er snoren udbredt til en lang række andre steder i landet.

Den videre udbredelse af snoren i Danmark varetages af Videnscenter om handicap i samarbejde med de engelske ejere af Solsikkesnoren; bl.a. udvikles undervisningsmateriale til personale i nye virksomheder, der kommer med i ordningen.

Forretningsudvalget tog orienteringen til efterretning.

### **14. Lokalpuljen 2021 1. runde**

DH kan i alt udmønte en ansøgningspulje svarende til 4.338.652 kr. for 2021. Puljen har modtaget 114 ansøgninger til et samlet beløb på 3.999.709 kr., hvoraf det er besluttet at udbetale 3.588.009 kr. For første gang kører DH to ansøgningsrunder, og 2. runde kan søges i perioden fra 23. august-1. oktober 2021.

Forretningsudvalget tog orienteringen til efterretning.

### **15. Nye principper for tilsagnsstyring i Handicappuljen**

Der er behov for at justere retningslinjer for Handicappuljen for DH’s Globale Handicapprogram. Efter inddragelse af de internationalt aktive medlemsorganisationer på et møde den 2. september 2021, vil der blive udarbejdet et forslag, som efterfølgende bliver forelagt forretningsudvalget til beslutning.

Forretningsudvalget tog orienteringen til efterretning.

### **16. Orientering fra FU**

Forretningsudvalgets medlemmer orienterede om aktuelle forhold i de enkelte medlemsorganisationer samt forskellige råd og udvalg.

### **17. Næste møde**

Næste møde i forretningsudvalget er den 16. november 2021, kl. 12.30-16.00.

### **18. Evt.**

Ingen bemærkninger.